《次韵和叔问古风送曾吉甫提刑》
宋代·程俱

梦觉纸窗白，幽禽语匆匆。传呼动林野，楚歌已三终。

故人忽在眼，四牡来城东。闭门雀可罗，绕舍森蒿蓬。

如何不我遗，臭味固所同。昔别全盛日，华戎文轨通。

岂意丧乱后，晤言复相从。知君饱新得，敬慎过南容。

肃然气深稳，隐如匣藏锋。向来夸夺境，变灭毗岚风。

访旧半鬼录，荣衰等虚空。顾我老且病，齿摇头欲童。

念子方颍脱，如锥出囊中。会如金仆姑，犀兕贯七重。

光华得肤使，周咨广尧聪。黠虏将革面，天方诱其衷。

皇明并日月，尘雾不得蒙。遄归侍帏幄，海岳增深崇。

傥因东飞翼，一访白发翁。时哉不可失，决去如惊鸿。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。